b'\n_START_ARTICLE_\nRen\xc3\xa9 Prioux\n_START_SECTION_\nBiografie\n_START_PARAGRAPH_\nDup\xc4\x83 ce a lucrat ca voluntar pentru primarul din Bernay, Eure, Prioux s-a \xc3\xaenrolat pe 8 august 1897 \xc3\xaen Regimentul al 6-lea dragoni. A fost admis la Academia Militar\xc4\x83 Saint-Cyr \xc8\x99i, dup\xc4\x83 absolvirea acesteia, a fost \xc3\xaencadrat 1 octombrie 1899 ca sublocotent \xc3\xaen Regimentul a 6-lea v\xc3\xa2n\xc4\x83tori (\xe2\x80\x9echasseurs\xe2\x80\x9d). Dup\xc4\x83 doi ani, Prioux a fost avansat la gradul de locotenent \xc8\x99i a fost numit pe r\xc3\xa2nd \xc3\xaen cadrul Regimentul al 21-lea de v\xc3\xa2n\xc4\x83tori (24 ianuarie 1907), Statul major la Corpului al 19-lea de armat\xc4\x83 (22 octombrie 1908), Statul major la Brig\xc4\x83zii I de cavalerie algerian\xc4\x83 (octombrie 1910). Pe 27 martie 1911 a fost avansat la gradul de c\xc4\x83pitan \xc8\x99i a fost repartizat la Regimentul al 3-lea de v\xc3\xa2n\xc4\x83tori africani. \xc3\x8en martie 1914 a fost desemnat pentru \xc3\xaendeplinirea unor sarcini speciale.\n_START_SECTION_\nPrima conflagra\xc8\x9bie mondial\xc4\x83\n_START_PARAGRAPH_\nLa izbucnirea Primului R\xc4\x83zboi Mondial, Prioux activa la cartierul general al Armatei Franceze. El a ocupat succesiv mai multe pozi\xc8\x9bii \xc3\xaen anul care avea s\xc4\x83 urmeze \xe2\x80\x93 membru al Statului major al Corpului de armat\xc4\x83 al 34-lea (7 noiembrie 1914), al Statului major al Armatei Vosgilor, Armatei a 7-a \xc8\x99i a Armatei belgiene. Dup\xc4\x83 ce a fost mutat \xc3\xaen cadrul Corpului de armat\xc4\x83 al 36-lea pe 22 mai 1915, Prioux a fost numit la comanda unui escadron pe 9 aprilie 1917. Pe 18 februarie 1918 a fost mutat \xc3\xaen Regimentul al 5-lea dragoni. Pe 10 februarie 1919, Prioux avea s\xc4\x83 fie desemnat \xc8\x99ef la statului major al Diviziei a 52-a de infanterie, dup\xc4\x83 un stagiu \xc3\xaen cadrul Diviziei a 164-a de infanterie.\n_START_SECTION_\nPerioada interbelic\xc4\x83\n_START_PARAGRAPH_\n\xc3\x8en 1919, \xc3\xaen timp ce era \xc3\xaencadrat la cartierul general al Armateri franceze din Maroc, Prioux fost admis la \xc3\x89cole Sup\xc3\xa9rieure de Guerre. Dup\xc4\x83 absolvirea cursurilor, a fost numit instructor la \xc3\x89cole Sup\xc3\xa9rieure de Guerre \xc3\xaen 1921. \xc3\x8encep\xc3\xa2nd cu anul 1923, Prioux a fost responsabil al cursurilor de cavalerie, iar pe 25 decembrie 1923 a fost \xc3\xaenantat la gradul de locotenent-colonel. \xc3\x8entre august 1925 \xc8\x99i martie 1926, Prioux a fost numit la comanda Regimentului al 8-lea spahii. \xc3\x8en 1929 a fost transferat la Regimentul al 11-lea cuirasieri, cu care a luat parte la Misiunea militar\xc4\x83 francez\xc4\x83 din Polonia. \xc3\x8en 1931, el avea s\xc4\x83 preia func\xc8\x9bia de comandant al Misiunii. Prioux a fost \xc3\xaenaintat la gradul de general de brigad\xc4\x83 pe 12 august 1932._NEWLINE_\xc3\x8en toamna anului 1932, Prioux a fost numit la comanda trupelor de cavalerie din Tunisia. Dup\xc4\x83 \xc3\xaenaintarea la gradul de general maior din martie 1936, a fost numit Comandant al cavaleriei \xc3\xaen Ministerul de r\xc4\x83zboi. Din februarie 1938, al a fost numit la comanda Regiunii militare a 7-a din Besan\xc3\xa7on,, comand\xc4\x83 pe care a p\xc4\x83strat-o p\xc3\xa2n\xc4\x83 \xc3\xaen mai 1939; \xc3\xaen acela\xc8\x99i timp, pe 1 februarie 1939 a fost numit Inspector \xc8\x99ef al trupelor de cavalerie.\n_START_SECTION_\nA dou\xc4\x83 conflagra\xc8\x9bie mondial\xc4\x83\n_START_PARAGRAPH_\nDup\xc4\x83 izbucnirea celui de-al doilea r\xc4\x83zboi mondial, Prioux a fost numit pe 2 septembrie 1939 la comanda Corpului de cavalerie. Cu aceast\xc4\x83 mare unitate mecanizat\xc4\x83, el a participat la luptele din Belgia dup\xc4\x83 declan\xc8\x99area invaziei germane din Fran\xc8\x9ba \xc8\x99i \xc8\x9a\xc4\x83rile de Jos. El a ob\xc8\x9binut o serie de succese locale, \xc3\xaent\xc3\xa2rziind \xc3\xaenaintarea Corpului al XVI-lea de armat\xc4\x83 \xc3\xaen timpul b\xc4\x83t\xc4\x83liilor de la Hannut \xc8\x99i Gembloux. Prioux a preluat comanda Armatei I franceze, dup\xc4\x83 ce generalul General Georges Blanchard a fost numit la comanda Grupului I de Armat\xc4\x83, pentru \xc3\xaenlocuirea generalului Billotte, care murise \xc3\xaentr-un accident. Prioux a fost luat prizonier pe 29 mai 1939 \xc3\xaempreun\xc4\x83 cu cea mai mare parte a Armatei I. Germanii l-au eliberat \xc3\xaen aprilie 1942, iar generalului i s-a permis s\xc4\x83 se retrag\xc4\x83 la Vichy,, unde a fost trecut \xc3\xaen rezerv\xc4\x83 \xc3\xaen mai, pentru ca \xc3\xaen septembrie acela\xc8\x99i an s\xc4\x83 fie \xc3\xaenaintat la gradul de general de armat\xc4\x83. Mai t\xc3\xa2rziu, el lucrat \xc3\xaen Statul major al generalului Henri Giraud. Prioux s-a num\xc4\x83rat printre ofi\xc8\x9berii de rang superior pe care Charles de Gaulle a hot\xc4\x83r\xc3\xa2t s\xc4\x83 \xc3\xaei trag\xc4\x83 pe linie moart\xc4\x83._NEWLINE_\xc3\x8en perioada de existen\xc8\x9b\xc4\x83 a Regimului de la Vichy, Prioux s-a remarcat prin ordinele cu caracter antisemit pe care le-a transmis comandan\xc8\x9bilor for\xc8\x9belor armate ale regimului. El a fost considerat unul dintre cei mai credincio\xc8\x99i sus\xc8\x9bin\xc4\x83tori ai Statului Francez \xc8\x99i ai mare\xc8\x99alului Philippe P\xc3\xa9tain. Dup\xc4\x83 debarcarea for\xc8\x9belor franceze libere din nordul Africii \xc8\x99i pr\xc4\x83bu\xc8\x99irea Regimului de la Vichy, Prioux nu a mai fost numit \xc3\xaen nicio func\xc8\x9bie de comand\xc4\x83 \xc8\x99i \xc8\x99i-a petrecut restul zilelor \xc3\xaen anonimat.'